Gustav Witzøe

Gustav Witzøe (født 4. juli 1953 på Frøya i Sør-Trøndelag) er en norsk industrigründer. Han er gründer og konsernsjef i SalMar, et av verdens største lakseoppdrettsselskaper.

Bakgrunn og virke 
Han er utdannet ingeniør fra Oslo tekniske skole, og arbeidet en tid som bilmekaniker ved Isbergs Bilforretning i Oslo og som ingeniør i Volvo Norge. I 1979 etablerte han Bewi AS, en fabrikant av plastemballasje for oppdrettsnæringen, i Hamarvik på Frøya. Han var administrerende direktør i Bewi frem til 1990.

I 1991 etablerte han lakseoppdrettselskapet SalMar, idet han overtok et konkursbo bestående av én konsesjon for lakseoppdrett og et slaktings- og bearbeidingsanlegg. Kverva AS ble etablert som et investeringsselskap. SalMar ble notert på Oslo Børs i 2007, og har hovedkontor på småstedet Kverva på Frøya. Witzøe var konserndirektør for industri og salg i SalMar frem til 2019, da SalMars satsing på havbaserte oppdrettsmerder ble skilt ut i et eget selskap, ledet av daværende konsernsjef, og Witzøe overtok selv som konsernsjef. Han eier A-aksjene i holdingselskapet, men har overdratt B-aksjene til sønnen Gustav Magnar Witzøe.

Witzøe vant den nasjonale finalen i «Ernst & Young Entrepreneur of the Year» i 2005. Ifølge tidsskriftet Kapital hadde Witzøe en formue på rundt 16 milliarder kroner i 2016, formuen økte til 33,5 milliarder i 2020.

Referanser

Eksterne lenker 
  «Gustav Witzøe», fra tidsskriftet Kapital

Norske industrigründere
Norske ingeniører
Ernst & Young Entrepreneur Of The Year Norway
Personer fra Frøya kommune
Bilmekanikere